በደቡብ ክልል አርሶ አደሩን ተጠቃሚ የሚያደርግ የግብይት ስርአት ለመፍጠር ጥረት እየተደረገ መሆኑ ተገለፀ
የደቡብ ክልል ንግድና እንዱስትሪ ልማት ቢሮ የቁም እንስሳት ግብይቱን ዘመናዊ ለማድረግ የግብይት ማዕከላትን ለመፍጠርና ህገ-ወጥ ደላሎች የሚፈጥሩትን ከፍተኛ የዋጋ ውጣ ውረድ ለማስቀረትና አርሶና አርብቶ አደሩ ከምርቱ ተጠቃሚ እንዲሆን እና ከቁም እንስሳት ኤክስፖርት የሚገኘውን የውጭ ምንዛሬ ለማሳደግ ግብይቱ በመጀመሪያና ሁለተኛ ደረጃ የቁም እንስሳት ግብይት ማዕከል ብቻ እንዲካሄድ እየሰራ መሆኑን አስታወቀ ፡፡አቶ ኢሳያስ ሸዋኔ የግብርና ምርቶች ግብይት ጥራትና ቁጥጥር ዳይሬክቶሬት ዳይሬክተር  እንደገለፁት ክልሉ ካለዉ እምቅ የእንስሳት ሀብት አንፃር ለረጅም አመታት ከዚህ ሃብት ተገቢውን ጥቅም ሳያገኝ ቆይቷል ፡፡ከችግሮች አንዱ የሆነውን ዘመናዊ የቁም እንስሳት ግብይት ማዕከላት ያለመኖር ሲሆን ይህን ችግር በመሰረታዊነት መፍታት የሚያስችል በተለይም በህገ-ወጥ የቁም እንስሳት ንግድ ምክንያት የቁም እንስሳት ኤክስፖርቱ ላይ እየተፈጠረ ያለውን ጫና ለመቀነስ በፌዴራል ደረጃ የቁም እንስሳት ግብይት አዋጅ ቁጥር 819/2006 መውጣቱን ገልፀው አዋጁን በመንተራስ በክልሉ የቁም እንስሳት ሀብት ብዛትን መሰረት በማድርግ በሆሳና፣በደቡብ ኦሞ፣በቤንች ማጂ፣ኮንታ ልዩ ወረዳ እና ሰገን ህዝቦች አከባቢ ዞኖች የሁለተኛ ደረጃ የቁም እንስሳት የግብይት ማዕከላት እና አርብቶ/አርሶ አደሩ አቅራቢያ የመጀመሪያ ደረጃ ግብይት ማዕከላት ተገንብተው አገልግሎት በመስጠት ላይ እንደሚገኙ አስገንዝበዋል፡፡ ይህ አይነት የቁም እንስሳት ግብይት ማዕከል አርቢውን፣ ሸማቹን እና በልማታዊ መንገድ የሚንቀሳቀሱ አድላቢዎችንና ላኪዎችን በዋጋ ተወዳዳሪና ተጠቃሚ በማድረግ ከዚህ በፊት ዝቅተኛ የነበረውን የአርቢውን የዋጋ ተጠቃሚነት በከፍተኛ ደረጃ የሚያሳድግ በመሆኑ ፋይዳው የላቀ ነው ብለዋል ፡፡ከዚህ በፊት የነበረውን የቁም እንስሳት የግብይት ሁኔታ ሁሉም እንስሳት በአንድ ላይ በአንድ ቦታ በጣም በተጨናነቀ እና በየመንገዱ ግብይቱ ሲፈጸም እንደነበር ገልፀው አሁን አገልግሎት በመስጠት ላይ ያለው የቁም እንስሳት ማዕከል ግን ዘመናዊና ሁሉም እንስሳት በአንድ ማዕከል በየዙሪያቸው ተለይተው ግብይት መፈጸሙ ያለምንም መጨናነቅ የቁም እንስሳትን በቀላሉ ለመግዛት መቻሉንና ከዚህ በፊት የነበረው የደላላ ሚናም  እንደቀነሰዉ ለማወቅ ተችሏል ፡፡ አቶ ኢሳያስ የንግዱ ማህበረሰብ ከግብይት ማዕከላት ግዥ ፈፅመው ወደ ተለያዩ ቦታዎች የመጓጓዣ ፍቃድ ከግብይት ማዕከላቱ እንዲያገኙ የማድረግ ስራ የተጀመረ ቢሆንም በግብይት ማእከል የጤና ቁጥጥር በማድረግ ከመሸኘት አንፃር የታችኛው መዋቅር ጋር ተቀናጅተው ከመስራት አንፃር ክፍተቶች ያሉ ሲሆን በቀጣይ ከሚመለከታቸው ባለድርሻ አካላት ጋር በመቀናጀት የሚሟላበት ሁኔታ እንደሚኖች ከወዲሁ ጠቁመዋል፡፡ 